作者：柳永
词牌/韵律：望远行

paragraphs: 长空降瑞，寒风翦，淅淅瑶花初下。
乱飘僧舍，密洒歌楼，迤逦渐迷鸳瓦。
好是渔人，披得一蓑归去，江上晚来堪画。
满长安，高却旗亭酒价。
幽雅。
乘兴最宜访戴，泛小棹、越溪潇洒。
皓鹤夺鲜，白鹇失素，千里广铺寒野。
须信幽兰歌断，彤云收尽，别有瑶台琼榭。
放一轮明月，交光清夜。